b'\n_START_ARTICLE_\nGuatemala Feliz\n_START_PARAGRAPH_\n\xc2\xa1Guatemala feliz..! ("Onnellinen Guatemala!") on Guatemalan kansallislaulu. Laulu esitettiin ensi kertaa sunnuntaina, 14. maaliskuuta 1897 Guatemalan p\xc3\xa4\xc3\xa4kaupungissa Ciudad de Guatemalassa pidetyn s\xc3\xa4vellyskilpailun p\xc3\xa4\xc3\xa4t\xc3\xb6sjuhlassa Colon-teatterissa. Laulusta tuli heti Guatemalan kansallislaulu. Kappaleen s\xc3\xa4velt\xc3\xa4j\xc3\xa4, maestro Rafael Alvarez Ovalle, voitti kilpailun ja sai kultamitalin. Sit\xc3\xa4 vastoin laulun sanojen kirjoittajan henkil\xc3\xb6llisyys j\xc3\xa4i salaiseksi. Vasta vuonna 1911 selvisi, ett\xc3\xa4 ne oli kirjoittanut kuubalainen runoilija Jose Joaquin Palma. H\xc3\xa4nen maatessaan kuolinvuoteellaan ulkona seisova v\xc3\xa4kijoukko laului Guatemala Felizi\xc3\xa4. Laulun sanoja muokattiin hieman vuonna 1934, jolloin professori Jose Maria Bonilla Ruano pehmensi hieman joidenkin s\xc3\xa4keist\xc3\xb6jen verist\xc3\xa4 sanomaa, samalla h\xc3\xa4n hioi laulua hieman runollisemmaksi._NEWLINE_Laulussa on nelj\xc3\xa4 s\xc3\xa4keist\xc3\xb6\xc3\xa4, lis\xc3\xa4ksi jokaisen s\xc3\xa4keist\xc3\xb6n lopussa on nelj\xc3\xa4 erillist\xc3\xa4 kertos\xc3\xa4ett\xc3\xa4. Monista muista maista poiketen Guatemalassa kansallislaulun kaikkia s\xc3\xa4keist\xc3\xb6j\xc3\xa4 k\xc3\xa4ytet\xc3\xa4\xc3\xa4n ja niill\xc3\xa4 on virallinen asema.'